## Zakon o sprječavanju pranja novca

### NN 69/1997 (4.7.1997.), Zakon o sprječavanju pranja novca

# **ZASTUPNIČKI DOM SABORA REPUBLIKE HRVATSKE**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O SPRJEČAVANJU PRANJA NOVCA**

Proglašavam Zakon o sprječavanju pranja novca, koji je donio Zastupnički
dom Sabora Republike Hrvatske na sjednici 18. lipnja 1997.

Broj: 081-97-1062/1
Zagreb, 26. lipnja 1997.

Predsjednik
Republike Hrvatske
**dr. Franjo Tuđman,** v. r.

---

## **ZAKON**

### **O SPRJEČAVANJU PRANJA NOVCA**

I. OPĆE ODREDBE

***Sprječavanje pranja novca***

Članak 1.

(1) Ovim se Zakonom propisuju mjere i radnje u bankarskom, novčarskom
i drugom poslovanju koje se poduzimaju radi otkrivanja i sprječavanja pranja
novca.

(2) Pranjem novca, u smislu ovoga Zakona, smatraju se sva činjenja i
nečinjenja radi prikrivanja izvora protupravno stečenog novca te korištenja
protupravno stečenog novca za obavljanje dopuštene djelatnosti ili stjecanje
imovine na zakonit način.

(3) Protupravno stečeni novac, u smislu ovoga Zakona, jest svaki novac
(domaća valuta, devize i druga sredstva plaćanja) pribavljen na protupravni
način te druga imovina (prava i stvari) pribavljena protupravno stečenim
novcem.

(4) Mjere i radnje za otkrivanje i sprječavanje pranja novca poduzimaju
se pri ulaganju, preuzimanju, zamjeni, raspačavanju novca, pri sklapanju
pravnih poslova kojima se stječe imovina te ostalim oblicima raspolaganja
novcem i drugom imovinom što mogu poslužiti za pranje novca (u daljnjem
tekstu: transakcije).

***Obveznici provedbe mjera***

Članak 2.

(1) Pravne osobe i odgovorne osobe u njima te fizičke osobe koje su
obvezne poduzimati mjere i radnje radi otkrivanja i sprječavanja pranja
novca u skladu s ovim Zakonom (u daljnjem tekstu: obveznici) jesu:

- banke i štedionice,

- investicijski fondovi i društva te druge financijske institucije,

- organizacije ovlaštene za vođenje platnog prometa (Zavod za platni
promet, pošta i dr.),

- Hrvatski fond za privatizaciju,

- društva za osiguranje,

- burze i ostale pravne osobe ovlaštene za obavljanje poslova u svezi
s vrijednosnim papirima,

- mjenjačnice,

- zalagaonice,

- igračnice, automat-klubovi, organizatori igara na sreću, prigodnih
robno-novčanih lutrija, tombola i drugih igara na sreću.

(2) Obveznicima, u smislu ovoga Zakona, smatraju se i druge pravne osobe,
trgovci pojedinci, obrtnici i fizičke osobe ako obavljaju djelatnost u
svezi s poslovima primanja novčanih depozita, prodaje i kupovine dugovanja
i potraživanja, upravljanja imovinom za treće osobe, izdavanja platnih
i kreditnih kartica i poslovanja tim karticama, leasinga, organizacije
putovanja, prometa nekretninama, umjetninama, antikvitetima i drugim predmetima
veće vrijednosti te poslovima obrade plemenitih kovina i dragulja i njihova
prometa.

***Ured za sprječavanje pranja novca***

Članak 3.

(1) Zadaća je Ureda za sprječavanje pranja novca (u daljnjem tekstu:
Ured) prikupljati, obrađivati, raščlanjivati i pohranjivati podatke dobivene
od obveznika, pružati obavijesti nadležnim državnim tijelima te zajedno
s njima poduzimati mjere za sprječavanje pranja novca.

(2) Ured se osniva u sastavu Ministarstva financija - Financijske policije.

(3) Unutarnje ustrojstvo Ureda uređuje Vlada Republike Hrvatske - uredbom.

(4) Ovlašteni zaposlenici Ureda, pored zadaća i ovlasti koje imaju prema
ovome Zakonu, imaju i ovlasti propisane posebnim zakonom za ovlaštene zaposlenike
Financijske policije.

(5) Ured, Financijska policija i Ministarstsvo unutarnjih poslova surađuju
u provedbi mjera za otkrivanje i sprječavanje pranja novca.

(6) Ministarstvo financija podnosi Vladi Republike Hrvatske - izvješće
o radu Ureda najmanje jednom godišnje.

II. MJERE KOJE PODUZIMAJU
OBVEZNICI RADI OTRKIVANJA PRANJA NOVCA

***Identifikacija stranke***

Članak 4.

(1) Obveznici utvrđuju identitet stranke prilikom otvaranja svih vrsta
bankovnih računa ili drugih oblika uspostavljanja trajnije poslovne suradnje
sa strankom.

(2) Obveznici utvrđuju identitet stranke prilikom svake transakcije
koja se obavlja gotovim novcem, stranom valutom, vrijednosnim papirima,
plemenitim kovinama i draguljima ako je vrijednost transakcije 105.000,00
kuna ili veća.

(3) Identitet stranke obveznici utvrđuju i prilikom obavljanja povezanih
transakcija iz stavka 2. ovoga članka, koje ukupno dosežu vrijednost 105.000,00
kuna ili veću.

(4) Društva za osiguranje utvrđuju identitet stranke i kada se radi
o poslovima životnog osiguranja ako godišnji zbroj premija za životno osiguranje
prelazi 40.000,00 kuna.

(5) Pored utvrđivanja identiteta u slučajevima iz stavka 1., 2. i 3.
ovoga članka, stranku treba identificirati i prilikom svih drugih gotovinskih
ili negotovinskih transakcija ako postoji sumnja da se radi o pranju novca.

(6) Transakcijom iz stavka 1. ovoga članka ne smatra se podizanje gotova
novca s tekućih računa i žiro-računa građana te štednih knjižica i računa
građana.

***Način identifikacije stranke***

Članak 5.

(1) Obveznik utvrđuje identitet fizičke osobe koja traži transakciju
uvidom u osobne isprave (osobnu iskaznicu ili putovnicu ili drugu odgovarajuću
javnu ispravu), utvrđujući pri tome ime i prezime, adresu prebivališta
ili boravišta, jedinstveni matični broj građana te podatke o ispravi na
temelju koje je utvrđen identitet stranke (naziv i broj isprave te tijelo
koje ju je izdalo).

(2) Ako obveznik obavlja transakciju za pravnu osobu, utvrđuje identitet
osobe koja za pravnu osobu traži transakciju u skladu sa stavkom 1. ovoga
članka te naziv, sjedište i matični broj pravne osobe koja traži transakciju.

(3) Ako obveznik utvrđuje identitet stranca, uzima osobne podatke iz
njegove putovnice ili drugih javnih isprava.

(4) Obveznik prilikom transakcija iz članka 4. stavka 2., 3., 4. i 5.
ovoga Zakona mora zahtijevati od stranke izjavu o tome traži li transakciju
u svoje ime ili u svojstvu punomoćnika.

(5) Obveznik mora od stranke tražiti punomoć ako stranka zahtijeva transakciju
u svojstvu punomoćnika.

(6) Za transakcije iz članka 4. stavka 2., 3. i 4. ovoga Zakona identitet
stranke utvrđuje se u skladu sa člankom 6. stavkom 3. ovoga Zakona.

***Prikupljanje podataka o transakciji***

Članak 6.

(1) Obveznik mora u slučajevima iz članka 4. stavka 2., 3., 4. i 5.
ovoga Zakona prikupiti podatke o transakciji.

(2) Podaci o transakciji koje treba prikupiti prema stavku 1. ovoga
članka jesu:

- naziv, sjedište i matični broj pravne osobe te ime, adresa i jedinstveni
matični broj građanina - fizičke osobe kojoj je namijenjena transakcija,

- svrha transakcije,

- nadnevak i vrijeme transakcije,

- iznos transakcije,

- način obavljanja transakcije i

- valuta u kojoj se obavlja transakcija.

(3) Stranka će sama za transakcije navedene u članku 4. stavku 2., 3.
i 4. ovoga Zakona popuniti izjavu i dati obvezniku sve podatke o kojima
po ovom Zakonu isti mora obavješćivati Ured.

***Odbijanje obavljanja transakcije***

Članak 7.

Obveznik će odbiti obaviti transakciju iz članka 4. stavka 2., 3., 4.
i 5. ovoga Zakona ako ne utvrdi podatke iz članka 5. i 6. ovoga Zakona
ili ako osoba u svojstvu punomoćnika ne pruži valjanu punomoć.

***Obavješćivanje Ureda***

Članak 8.

(1) Obveznici moraju obavješćivati Ured o svim transakcijama iz članka
4. stavka 2., 3., 4. i 5. ovoga Zakona na način i u rokovima predviđenim
ovim Zakonom i na njemu utemeljenim propisima, dostavljajući mu podatke
iz članaka 5. i 6. ovoga Zakona.

(2) Obveznici moraju obavješćivati Ured i o transakcijama koje odbiju
obaviti u skladu sa člankom 7. ovoga Zakona. U tome slučaju uz obavijest
moraju dostavljati i podatke koje prikupe u svezi s takvim transakcijama.

(3) Obveznici moraju telefonom, telefaksom ili na drugi primjeren način
obavješćivati Ured prema stavku 1. ovoga članka prije nego što obave transakcije
te naznačiti rok kada će ih obaviti. Ako obavijest ne dadu u pisanom obliku,
učinit će to naknadno, a najkasnije u roku od tri dana. Obveznik i Ured
moraju izraditi zabilješku o obavijesti koja nije dana u pisanom obliku.

(4) Ako zbog naravi transakcije nije moguće o njoj obavijestiti Ured
prije njezina obavljanja, obveznici to moraju učiniti najkasnije 24 sata
nakon obavljene transakcije.

(5) Način i rokove obavješćivanja te način vođenja popisa o prikupljenim
podacima iz članaka 4., 5. i 6. ovoga Zakona propisat će ministar financija.

***Prijenos gotovine i čekova preko državne granice***

Članak 9.

(1) Carinska uprava Republike Hrvatske obvezna je Uredu uputiti obavijest
o zakonitom prenošenju ili pokušaju nezakonitog prenošenja preko državne
granice gotovine ili čekova u domaćoj ili stranoj valuti u vrijednosti
od 40.000,00 kuna ili većoj najkasnije u roku od tri dana od trenutka saznanja
o prijenosu ili pokušaju nezakonitog prijenosa.

(2) Obavijest iz stavka 1. ovoga članka mora sadržavati podatke o osobi
koja za sebe ili drugoga prenosi ili namjerava protuzakonito prenijeti
gotovinu ili čekove preko državne granice, mjesto i vrijeme prelaska državne
granice i podatke o namjeni gotovine ili čekova.

III. DJELOVANJE UREDA I
POSTUPAK U SVEZI S OBAVIJEŠĆU O TRANSAKCIJI

***Zaprimanje obavijesti***

Članak 10.

(1) Ured potvrđuje obvezniku primitak obavijesti iz članka 8. ovoga
Zakona odmah, a najkasnije u roku od 24 sata.

(2) Ako treba provjeriti podatke iz obavijesti, Ured može telefonom,
telefaksom ili na drugi način obvezniku naložiti da odgodi obavljanje transakcije
najviše za dva sata.

***Dostava podataka u slučaju sumnje na pranje novca***

Članak 11.

(1) Ako postoji sumnja na pranje novca, Ured može od obveznika zahtjevom
tražiti i druge podatke o transkaciji i strankama što nisu obuhvaćeni člankom
8. stavkom 1. ovoga Zakona kojima raspolaže obveznik te odrediti rok njihove
dostave.

(2) Protiv zahtjeva iz stavka 1. ovoga članka obveznik ima pravo prigovora
ministru financija ili osobi koju on ovlasti u roku od tri dana.

(3) Ministar financija ili osoba koju on ovlasti treba odlučiti o prigovoru
iz stavka 2. ovoga članka u roku od tri dana.

(4) Tijela državne uprave, lokalne samouprave i uprave te druge pravne
osobe koje imaju javne ovlasti obvezne su Uredu dostavljati podatke potrebne
za otkrivanje pranja novca.

***Obavješćivanje nadležnih državnih tijela***

Članak 12.

Ako Ured tijekom obavljanja poslova iz svoje nadležnosti utvrdi da postoji
osnovana sumnja da je počinjen prekršaj ili kazneno djelo, obvezan je o
tome obavijestiti nadležna državna tijela.

***Dostava podataka o kaznenom postupku***

Članak 13.

Sudovi su obvezni Uredu dostavljati podatke o pokretanju istrage, stupanju
na pravnu snagu optužnice te o pravomoćnoj presudi za kazneno djelo prikrivanja
protuzakonito dobivenog novca te o drugim kaznenim djelima u svezi s pranjem
novca.

***Međunarodna suradnja***

Članak 14.

Ured može podatke, dobivene na temelju ovoga Zakona, dostavljati odgovarajućim
tijelima i organizacijama pojedinih država te međunarodnim organizacijama
koje se bave sprječavanjem pranja novca, i to na njihov zahtjev pod uvjetom
uzajamnosti.

IV. ČUVANJE I ZAŠTITA PODATAKA

***Povjerljivost prikupljenih podataka***

Članak 15.

(1) Svi podaci prikupljeni na temelju ovoga Zakona povjerljivog su i
tajnog značaja, a mogu se koristiti samo za njime propisane namjene.

(2) Dostava podataka Uredu u skladu s ovim Zakonom te drugim nadležnim
državnim tijelima ne smatra se povredom bankarske ili druge tajne.

(3) Ured i njegovi zaposlenici mogu koristiti podatke prikupljene na
temelju ovoga Zakona, samo za otkrivanje i sprječavanje pranja novca ili
kaznenog djela u svezi s pranjem novca.

***Čuvanje podataka kod obveznika***

Članak 16.

(1) Obveznici moraju čuvati podatke prikupljene na temelju ovoga Zakona
i dokumentaciju na temelju koje je obavljena transakcija najmanje pet godina
od njezina obavljanja, odnosno od posljednje transakcije u nizu transakcija
koje čine cjelinu ako zakonom nije određeno drukčije.

(2) Podatke o stranci s kojom je uspostavljen trajniji poslovni odnos
u smislu članka 4. stavak 1. ovoga Zakona treba čuvati najmanje pet godina
nakon prestanka poslovnog odnosa ako zakonom nije određeno drukčije.

***Tajnost postupka i podataka***

Članak 17.

(1) Ured i obveznik ne obavješćuju osobu o prikupljenim podacima koji
se na nju odnose ni o postupanju na temelju ovoga Zakona.

(2) Podatke iz stavka 1. ovoga članka Ured daje samo na zahtjev suda.

(3) Ured može podatke kojima raspolaže dati na uvid osobi na koju se
oni odnose na njen zahtjev, i to deset godina nakon njihova prikupljanja.

(4) Ured čuva prikupljene podatke deset godina.

(5) Nakon isteka roka iz stavka 4. ovoga članka, podaci se pohranjuju
i mogu se koristiti samo na zahtjev suda ili osobe na koju se odnose.

(6) Podaci se uništavaju protekom godine dana od dana kada su pohranjeni
prema stavku 5.ovoga članka.

V. KAZNENE ODREDBE

***Povreda propisa o prikupljanju podataka i njihovoj dostavi
Uredu***

Članak 18.

(1) Novčanom kaznom od 10.000,00 do 100.000,00 kuna kaznit će se za
prekršaj obveznik iz članka 2. ovoga Zakona ako:

1. ne utvrdi identitet stranke u skladu sa člankom 4. i 5. ovoga Zakona,

2. ne prikupi podatke o transakciji u skladu sa člankom 6. ovoga Zakona,

3. ne pribavi punomoć u skladu sa člankom 7. ovoga Zakona,

4. u rokovima i na način predviđen ovim Zakonom i na njemu utemeljenim
propisima ne obavijesti Ured o transakciji i ne dostavi mu podatke iz članka
8. ovoga Zakona ili mu ne dostavi podatke iz članka 11. stavka 1. ovoga
Zakona.

(2) Novčanom kaznom od 5.000,00 do 30.000,00 kuna kaznit će se odgovorna
osoba u pravnoj osobi koja počini prekršaj iz stavka 1. ovoga članka.

(3) Ako je prekršaj iz stavka 1. ovoga članka počinjen povodom transakcije
čija je vrijednost 1.000.000,00 kuna ili veća, obveznik će se kazniti novčanom
kaznom od 50.000,00 do 300.000,00 kuna, a odgovorna osoba u pravnoj osobi
koja je počinila prekršaj novčanom kaznom od 10.000,00 do 50.000,00 kuna.

***Obavljanje transakcije protivno nalogu***

Članak 19.

(1) Obveznik koji obavi transakciju protivno nalogu Ureda (članak 10.
stavak 2.) kaznit će se za prekršaj novčanom kaznom od 10.000,00 do 100.000,00
kuna.

(2) Novčanom kaznom od 5.000,00 do 30.000,00 kuna kaznit će se odgovorna
osoba u pravnoj osobi koja počini prekršaj iz stavka 1. ovoga članka.

(3) Ako je prekršaj iz stavka 1. ovoga članka počinjen povodom transakcije
čija je vrijednost 1.000.000,00 kuna ili veća, obveznik će se kazniti novčanom
kaznom od 50.000,00 do 300.000,00 kuna, a odgovorna osoba u pravnoj osobi
koja je počinila prekršaj novčanom kaznom od 10.000,00 do 50.000,00 kuna.

***Povreda propisa o načinu vođenja popisa o podacima i o
načinu korištenja podataka***

Članak 20.

(1) Obveznik koji ne vodi popis o podacima na propisani način (članak
8. stavak 5.) i ne čuva podatke i dokumentaciju u skladu sa člankom 16.
ovoga Zakona kaznit će se za prekršaj novčanom kaznom od 10.000,00 do 100.000,00
kuna.

(2) Novčanom kaznom od 5.000,00 do 30.000,00 kuna kaznit će se odgovorna
osoba u pravnoj osobi koja počini prekršaj iz stavka 1. ovoga članka.

***Nadležnost za vođenje prekršajnog postupka***

Članak 21.

Postupak za prekršaje predviđene ovim Zakonom vodi Financijska policija
prema odredbama Zakona o financijskoj policiji.

VI. PRIJELAZNE I ZAKLJUČNE ODREDBE

***Nadzor nad provedbom Zakona***

Članak 22.

Nadzor nad obveznicima koji moraju postupati prema ovome Zakonu obavljaju
Ministarstvo financija i Narodna banka Hrvatske.

***Provedbeni propisi***

Članak 23.

Ministar financija donijet će propise iz članka 8. stavka 5. ovoga Zakona
u roku od 15 dana od dana njegova stupanja na snagu.

***Stupanje Zakona na snagu***

Članak 24.

Ovaj Zakon stupa na snagu 1. studenoga 1997.

Klasa: 451-04/96-01/02
Zagreb, 18. lipnja 1997.

ZASTUPNIČKI DOM

SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 69/1997-1189